KIRJALLINEN KYSYMYS P-3828/00 esittäjä(t): Niall Andrews (UEN) komissiolle. Eurooppalainen yritysneuvosto.



Virallinen lehti nro 163 E , 06/06/2001 s. 0216 - 0217



KIRJALLINEN KYSYMYS P-3828/00 esittäjä(t): Niall Andrews (UEN) komissiolle (30. marraskuuta 2000) Aihe: Eurooppalainen yritysneuvosto Kuten komissio tietää eurooppalainen yritysneuvosto perustettiin vuonna 1996, jotta voitaisiin parantaa yritysten johdon ja työntekijöiden välistä tiedottamis- ja kuulemismenettelyä. Suostuuko komissio viimein tarkastelemaan eurooppalaista yritysneuvostoa ja tutkimaan etenkin, miten tiedottamista ja kuulemista koskevia velvoitteita voidaan vahvistaa siten, että tietoja on mahdollista saada jatkuvasti, että osapuolia varmasti kuullaan jo suunnitteluvaiheessa ennen ratkaisujen tekemistä ja että eurooppalaisten yritysneuvostojen jäsenille taataan oikeus koulutukseen ja tietojenvaihtoon? Anna Diamantopouloun komission puolesta antama yhteinen vastaus kirjallisiin kysymyksiin P-3828/00, E-3850/00 ja E-3893/00 (19. tammikuuta 2001) Komission kanta kysymykseen, joka koskee eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä 22. syyskuuta 1994 annetun neuvoston direktiivin 94/45/EY(1) tarkistamista, esitettiin komission antamassa täytäntöönpanokertomuksessa seuraavasti(2): Direktiivin soveltamisen arviointia jatketaan ottaen huomioon neuvostossa ja Euroopan parlamentissa käynnissä olevat keskustelut siihen läheisesti liittyvistä asioista (ehdotus direktiiviksi työntekijöille tiedottamista ja heidän kuulemistaan koskevista yleisistä puitteista Euroopan yhteisössä(3) sekä työntekijöiden osallistumista eurooppayhtiössä koskeva direktiiviluonnos). Arvioinnista tehtävien johtopäätösten sekä mainittujen muiden asioiden kehityksen mukaan komissio tekee sopivalla hetkellä päätöksen direktiivin mahdollisesta uudelleentarkastelusta. Tässä yhteydessä on syytä huomata, että 7.8. joulukuuta 2000 kokoontuneessa Nizzan Eurooppa-neuvostossa saavutettiin merkittävä läpimurto työntekijöiden osallistumista koskevien näkökohtien alalla eurooppayhtiöasiassa. Eurooppa-neuvosto pyysikin neuvostoa laatimaan vuoden 2000 loppuun mennessä säädöstekstit, joiden avulla voidaan vahvistaa eurooppayhtiön säännöt. Neuvoston erityisistunnossa 20. joulukuuta 2000 päästiin poliittiseen yhteisymmärrykseen kahdesta välineestä, jotka muodostavat eurooppayhtiöpaketin: asetuksesta, joka sisältää yhtiöoikeudellisia säännöksiä(4), sekä direktiivistä, joka koskee työntekijöiden osallistumista. Sen jälkeen kun parlamenttia on kuultu uudelleen, asetus sekä direktiivi työntekijöiden osallistumisesta hyväksytään virallisesti neuvostossa. Lisäksi Nizzan Eurooppa-neuvosto totesi, että neuvotteluissa, joiden aiheena on ehdotus neuvoston direktiiviksi työntekijöille tiedottamista ja heidän kuulemistaan koskevista yleisistä puitteista, on edistytty huomattavasti, ja kehotti neuvostoa jatkamaan direktiivin tarkastelua. Ottaen huomioon nämä viimeaikaiset toimet komissio katsoo, että on viisaampaa keskittyä tässä vaiheessa käsiteltävinä oleviin asioihin, ennen kuin käynnistetään eurooppalaista yritysneuvostoa koskevan direktiivin uudelleentarkastelu. Vastaavasti direktiivin soveltamista koskeva arviointityö jatkuu. (1) EYVL L 254, 30.9.1994. (2) KOM(2000) 188 lopullinen. (3) EYVL C 2, 5.1.1999. (4) EYVL C 263, 16.10.1989.